Russell H. Conwell

Diamantové polia

Ukážka z elektronickej knihy

formát EPUB

Copyright © Juraj Beňák

ISBN: 978-80-971787-9-6

Táto kniha je šírená cez www.jurajbenak.sk

Je prispôsobená na prehliadanie na obrazovke a preto má väčšie písmo ako by mala vytlačená. Povolenie šíriť a distribuovať voľne, ak bude distribuovaná zdarma ako celok a bez akýchkoľvek modifikácií textu.

www.jurajbenak.sk

Všetky práva vyhradené.

ISBN 978-80-970882-0-0

Úvod

K tejto knihe som sa prvý krát dostal len nedávno, keď mi ju odporučil jeden dobrý známy. Diamantové polia je prednáška, ktorú Dr. Conwell prednášal po celom svete viac ako 6000 krát. Toto je jej posledný prepis a najnovšia verzia. Dr. Conwell s touto prednáškou vyzbieral dostatok peňazí na postavenie vysokých a stredných škôl, ktoré fungujú doteraz. V knihe je spomenuté „moje mesto“, Filadelfia keďže jeho posledná prednáška bola práve v jeho meste Filadelfia. Myslí tým však aj Vaše mesto, keďže pri prednášaní v iných mestách by spomenul mesto, v ktorom sa práve nachádzal. Tento príbeh a mnoho ďalších, ktoré bol pán Conwell schopný pozbierať sú inšpiratívne a nútia čitateľa zamyslieť sa, či diamantové polia naozaj nie sú aj v jeho bydlisku.

Juraj Beňák

Predslov

Priatelia - túto prednášku odovzdávam za týchto okolností: Pri každej návšteve obce alebo mesta sa snažím prísť skôr aby som stretol poštára, holiča, majiteľa hotela, riaditeľov škôl a duchovných niektorých cirkví. Potom idem do niektorých tovární a skladov a rozprávam sa s ľuďmi aby som sa tak vžil s miestnymi podmienkami obce alebo mesta. Zistím, aká je jeho história, aké mali príležitosti a v čom zlyhali- pretože každé mesto v niečom zlyhá - a s týmto idem na prednášku, kde rozprávam ľuďom o veciach, ktoré sú aplikovateľné pre ich oblasť. Diamantové polia - táto myšlienka je neustále na vlas rovnaká. Myšlienka hovorí, že v našej spoločnej krajine má každý človek príležitosť vydať zo seba viac ako vydáva vo svojom prostredí, s jeho vlastnými schopnosťami, vlastnou energiou a so svojimi priateľmi.

R.H. Conwell

South Worthington, Mass.,

September 1, 1913.

Pred mnohými rokmi, na cestách po prúde riek Eufrat a Tigris, som sa ocitol so skupinkou anglických cestovateľov pod vedením staršieho arabského sprievodcu, ktorého sme si najali v Bagdade. Často som si pomyslel, ako ten sprievodca pripomínal mnohými povahovými črtami našich holičov. Považoval za svoju povinnosť nielen viesť nás pozdĺž riek a robiť to, za čo bol platený, ale tiež zaujať nás príbehmi neobyčajnými a záhadnými, starými aj súčasnými, zvláštnymi aj dobre známymi. Mnohé z nich som zabudol, za čo som rád, ale je tu jeden, na ktorý nikdy nezabudnem.

Starý sprievodca viedol na vôdzke moju ťavu po brehoch tých starovekých riek a rozprával mi príbeh za príbehom, až kým som sa nepresýtil jeho rozprávania a prestal som počúvať. Nikdy ma nejak zvlášť nerozrušilo, keď sprievodca vybuchol, len čo som ho prestal počúvať. Ale pamätám sa, ako si vtedy strhol svoju tureckú čiapku a švihol ňou oblúkom do vzduchu, aby upútal moju pozornosť. Videl som ju síce kútikom oka, ale rozhodol som sa nepozrieť priamo na neho z obavy, že bude rozprávať ďalší príbeh. A hoci nie som baba, nakoniec som sa predsa pozrel a hneď ako som to spravil, ponoril sa do ďalšieho príbehu.

Povedal: „Teraz ti rozpoviem príbeh, ktorý si uchovávam pre mimoriadnych priateľov.“ Keď zdôraznil slová „mimoriadni priatelia“, spozornel som a doteraz som rád, že som tak spravil. A naozaj som úprimne vďačný, že 1 674 mladých mužov, ktorí prešli univerzitou pomocou tejto lekcie, sú tiež radi, že som vtedy počúval. Starý sprievodca mi rozprával, že neďaleko rieky Indus žil kedysi staručký Peržan menom Ali Hafed. Povedal, že Ali Hafed vlastnil veľmi veľkú farmu, mal sady, obilné polia a záhrady, mal zúročené peniaze, teda bol bohatým a spokojným mužom. Bol spokojný, pretože mal bohatstvo, a mal to bohatstvo, že bol spokojný. Istého dňa navštívil starého perzského farmára jeden z tých starovekých budhistických kňazov, múdrych mužov Východu. Posadil sa k ohňu a rozpovedal starému farmárovi o tom, ako bol stvorený náš svet. Povedal, že tento svet bol kedysi sotva iba masa hmly a že Všemohúci strčil prst do tejto hmly, začal pomaly krúžiť prstom dokola, zrýchľujúc, až kým ju nerozvíril do pevnej ohnivej gule. Ohnivá guľa sa potom valila naprieč vesmírom, pálila po ceste ostatné masy hmly a zhromažďovala vlhkosť od seba, až kým tá nespadla v prívaloch dažďa na jej horúci povrch a neschladila kôru. Potom ohne vo vnútri prepukli cez kôru až na povrch a vyzdvihli pohoria a kopce, údolia, nížiny a stepi nášho nádherného sveta. Ak táto roztavená vnútorná hmota prepukla na povrch a ochladla veľmi rýchlo, stala sa z nej žula, ak o niečo pomalšie, meď, ešte pomalšie – striebro, ešte pomalšie – zlato a po zlate sa z nej stali diamanty.

Starý kňaz povedal: „Diamant je zmrznutá kvapka slnečného svetla.“ Vyslovil to, čo je teraz doslova vedecky pravdivé, že diamant je vlastne usadenina uhlíka zo Slnka. Starý kňaz povedal Alimu Hafedovi, že ak by mal čo i len jeden diamant veľký ako jeho palec, mohol by kúpiť panstvo. A ak by mal diamantovú baňu, mohol by vyvýšiť svoje deti na trón vďaka vplyvu ich obrovského bohatstva.

Ali Hafed počul už o diamantoch všetko, o tom, akú majú cenu, a šiel v tú noc do postele ako chudobný muž. Nestratil nič, ale bol chudobný, pretože bol nespokojný, a bol nespokojný, pretože sa obával, že je chudobný. Povedal: „Chcem baňu s diamantmi,“ a bol hore celú noc.

Skoro ráno vyhľadal kňaza. Z vlastnej skúsenosti viem, že kňazi sú mrzutí, keď ich niekto prebudí skoro ráno. A keď vytrhol toho staručkého kňaza zo sna, Ali Hafed sa ho opýtal: „Poviete mi, kde nájdem diamanty?“

„Diamanty! Čo chcete s diamantmi?“ „Želám si byť nesmierne bohatý.“ „Nuž, tak choď a nájdi ich. To je všetko, čo musíš spraviť. Ísť a nájsť ich. Potom ich budeš mať.“ „Ale ja neviem, kam mám ísť.“ „Nuž, keď nájdeš rieku, ktorá tečie cez biele pláže medzi vysokými horami, na tých plážach vždy nájdeš diamanty.“ „Neverím, že je niekde taká rieka.“ „Ale áno, je ich veľa. Všetko, čo musíš spraviť, je ísť a nájsť ich a potom ich budeš mať.“ Ali Hafed povedal: „Pôjdem.“

Koniec ukážky

ISBN: 978-80-971787-9-6

Vytvorenie elektronickej verzie Dibuk, s. r. o., 2014

Vytvorené prostredníctvom Publico.sk

Table of Contents

Titulná strana

Úvod

Predslov

Tiráž